钦定古今图书集成/历象汇编/岁功典/第052卷 > 喜迁莺〈端午〉 吴礼之
## 钦定古今图书集成/历象汇编/岁功典/第052卷 > 喜迁莺〈端午〉 吴礼之

梅霖初歇，正绛色海榴，争开佳节。角黍包金，香蒲切
玉，是处玳筵罗列。𩰚巧尽输年少，玉腕彩丝双结。舣
彩舫，见龙舟两两，波心齐发。　奇绝。难画处，激起浪
花，翻作湖间雪。画鼓轰雷，红旗掣电，夺罢锦标方彻。
望中水天日暮，犹自珠帘高揭。棹归晚，载荷香十里，
一钩新月。